# Modo da liña de comandos para a xeración de imaxes

Pódese empregar o &kstars; para xerar unha imaxe do ceo sen realmente lanzar a parte GUI do programa. Para utilizar esta funcionalidade hai que iniciar o &kstars; desde unha liña de comandos empregando argumentos para especificar o nome do ficheiro da imaxe, así como as dimensións que se desexan para a imaxe:

    kstars --dump --filename kstars.png --height 640 --width 480 --script omeuscript.kstars --date "4 de xullo de 1976 12:30:00"

Se non se especifica un nome de ficheiro xérase un ficheiro chamado `kstars.png`. Tentarase xerar unha imaxe que corresponda coa extensión do nome do ficheiro. Recoñécense as extensións seguintes: png, jpg, jpeg, gif, pnm e bmp. Se non se recoñece a extensión do nome do ficheiro, por omisión será o tipo de imaxe PNG.

Igualmente, se non se especifican a anchura e a altura, por omisión serán 640 e 480, respectivamente.

Por omisión, o &kstars; le os valores das opcións almacenadas no ficheiro `$KDEHOME/share/config/kstarsrc` para determinar onde se centrará a imaxe e como se presentará. Isto significa que hai que executar o &kstars; no modo GUI normal e sair do programa cando estea configurado coas opcións desexadas para as imaxes xeradas. Isto non é moi flexíbel, polo que tamén fornecemos a posibilidade de executar un script DCOP do &kstars; para preparar a escena antes de xerar a imaxe. O nome de ficheiro que se especifique como argumento do script ha de ser un script DCOP válido do &kstars;, como os que se crean coa Ferramenta Construtor de scripts. Algunhas das funcións de DCOP non teñen sentido nun modo distinto da GUI (como, por exemplo, `waitForKey()`; se se atopan estas funcións cando se examina o guión, simplemente ignóranse.

Por omisión, o &kstars; utilizará a hora e a data da CPU do sistema para xerar a imaxe. Como alternativa, pódense especificar unha hora e data co argumento --date. Tamén se pode empregar este argumento para especificar a data de arranque no modo GUI normal.