# Control de dispositivos astronómicos con INDI

O KStars fornece unha interface para configurar e controlar instrumentos astronómicos mediante o protocolo INDI.

O protocolo INDI acepta varios instrumentos astronómicos, como cámaras CCD e enfocadores. Neste momento, o KStars recoñece os dispositivos seguintes:

## Telescopios recoñecidos

Telescopio | Controlador do dispositivo
--- | ---
LX200 8"-12" Classic | indi_lx200classic
Telescopios baseados en Autostar | indi_lx200autostar
LX200 GPS 8"-16" | indi_lx200gps
LX200 Classic 16" | indi_lx200_16
NexStar GPS, CGE, AS-GT | indi_celestrongps
New GT, NexStar 5i/8i | indi_celestrongps
Takahashi Temma | indi_temma
Astro-Electronic FS-2 | indi_lx200basic
Argo Navis | indi_lx200basic
Losmandy Gemini | indi_lx200basic
Controladores Mel Bartels | indi_lx200basic
Sky Commander | indi_skycommander
Intelliscope/SkyWizard | indi_intelliscope
Orion Atlas | indi_orion_atlas

## Enfocadores recoñecidos

Enfocador | Controlador do dispositivo
--- | ---
Meade LX200GPS Microfocuser | indi_lx200gps
Meade 1206 Primary Mirror Focuser | indi_lx200basic
JMI NGF Series | indi_lx200basic
JMI MOTOFOCUS | indi_lx200basic
FLI Precision Focuser | indi_fli_pdf
RoboFocus | indi_robofocus

## CCD recoñecidas

CCD | Controlador do dispositivo
--- | ---
CCD de Finger Lakes Instruments | indi_fli_ccd
CCD de Santa Barbara Instruments | indi_sbig_ccd
CCD de Apogee | indi_apogee_alta

## Rodas de filtros recoñecidas

Roda de filtros | Controlador do dispositivo
--- | ---
Rodas de filtros FLI | indi_fli_wheel
True Technology Wheel | indi_trutech_wheel

## Cámaras web recoñecidas

Cámara web | Controlador do dispositivo
--- | ---
Calquera dispositivo compatíbel con Video4Linux | indi_v4l_generic
Cámara web Philips | indi_v4l_philips
Meade Lunar Planetary Imager | indi_meade_lpi
SBIG STV | indi_sbig_stv

## Configuración de INDI

O KStars pode controlar dispositivos locais e remotos sen dificultades mediante a arquitectura servidor/cliente de INDI. Os dispositivos INDI pódense executar en tres modos diferentes:

1. Local: O modo local é o máis frecuente e emprégase para controlar dispositivos locais (&ie; un dispositivo ligado ao propio computador).

2. Servidor: O modo servidor establece un servidor de INDI para un dispositivo en concreto e agarda conexións desde clientes remotos. Non se poden operar dispositivos servidores, só se poden iniciar e apagar.

3. Cliente: O modo cliente emprégase para conectarse a servidores de INDI que executen dispositivos INDI. Pódense controlar os dispositivos remotos como ser foren locais.

Pódense executar dispositivos locais, establecer servidores INDI e ligar con clientes remotos desde o Xestor de dispositivos do menú Dispositivos.

Velaquí unha captura de pantalla da xanela do Xestor de dispositivos:

Execución de controladores de dispositivos
Iniciar os controladores do dispositivo

Pódense executar os dispositivos examinando a árbore de dispositivos, seleccionando un dispositivo en concreto e premendo o botón Executar servizo. Pódese seleccionar o modo de operación, tanto local como servidor, como se definiu antes.

Para controlar os dispositivos remotos, consulta a sección control de dispositivos remotos.

## Configuración de telescopios

A maioría dos telescopios están equipados cunha interface RS232 para o control remoto. Conecta a ficha RS232 do telescopio co porto serie/USB do computador. Tradicionalmente, o RS232 conéctase co porto serie do computador mais, dado que moitos portátiles novos abandonaron o porto serie en favor dos portos USB/FireWire, pode que haxa que obter un adaptador de serie a USB para empregar cos portátiles novos.

Despois de ligar o telescopio co porto serie/USB, acende o telescopio. Recoméndase moito que se descargue e instale o firmware máis recente do controlador do telescopio.

Hai que aliñar o telescopio antes de podelo usar axeitadamente. Aliña o telescopio (aliñamento con unha ou dúas estrelas) como se explica no manual do telescopio.

O &kstars; ten que verificar a configuración de hora e lugar antes de ligar co telescopio. Asegura o seguimento e a sincronización axeitados entre o telescopio e o &kstars;. Os pasos seguintes permiten conectarse a un dispositivo que non estea conectado ao computador. Para ligar e controlar os dispositivos remotos consulta a sección control de dispositivos remotos.

Pódese empregar o Asistente de Configuración de Telescopios, que comprobará toda a información requirida durante o proceso. Pode examinar automaticamente os portos na procura de telescopios. Pódese executar o asistente seleccionando Asistente de configuración de telescopios no menú Dispositivos.

Como alternativa, pódese conectar cun telescopio local seguindo os pasos seguintes:

1. Configura a túa localización xeográfica. Abre a xanela Xeográfica... seleccionando Configurar o lugar xeográfico... no menú Configuración ou premendo a icona do Globo na barra de ferramentas ou premendo &Ctrl;g.

2. Configura a hora e a data locais. Pódese pasar a calquera hora ou data seleccionando Axustar a hora... do menú Hora ou premendo a icona da hora na barra de ferramentas. A xanela Axustar a hora emprega o selector de datas normal do &kde;, xunto con tres selectores para axustar as horas, minutos e segundos. Para volver o reloxo á hora actual, simplemente selecciona Axustar a hora para agora do menú Hora.

3. Preme o menú Dispositivos e selecciona o Xestor de dispositivos.

4. Na columna Dispositivos, selecciona o modelo de telescopio.

5. Preme o dispositivo co botón dereito do rato e selecciona Executar servizo.

6. Preme Aceptar para fechar o diálogo do xestor de dispositivos.

### Opcións frecuentes

Non hai que axustar o lugar xeográfico e a hora cada vez que un se conecta a un telescopio. Só hai que axustar as opcións cando se precise.

Xa podes utilizar as características do dispositivo. O &kstars; fornece dúas interfaces gráficas intercambiábeis para controlar os telescopios para maior comodidade:

### Control do telescopio

1. Control do mapa do ceo: Para cada dispositivo que se execute no Xestor de dispositivos aparece unha entrada no menú emerxente que permite controlar as propiedades do dispositivo. Pódense enviar comandos como `Slew, Sync` e `Track` directamente desde o mapa do ceo.

   Velaquí unha captura de pantalla do menú emerxente cun dispositivo LX200 Classic activo:

   Control dos dispositivos desde o mapa do ceo

2. Panel de control INDI: O panel ofrécelle ao usuario todas as características admitidas por un dispositivo.

   O panel divídese en tres seccións principais:

   - Separadores de dispositivos: Cada dispositivo activo adicional ocupa un separador no panel INDI. Pódense executar varios dispositivos simultaneamente sen que afecten o funcionamento dos demais dispositivos.

   - Vista de propiedades: As propiedades son o elemento central da arquitectura INDI. Cada dispositivo define un conxunto de propiedades para se comunicar co cliente. A posición actual do telescopio é un exemplo dunha propiedade. As propiedades semanticamente semellantes contéñense normalmente en bloques ou agrupamentos lóxicos.

   - Visores de rexistros: Os dispositivos informan do seu estado e recoñecen os comandos enviando mensaxes INDI. Cada dispositivo dispón da súa propia vista do rexistro e todos os dispositivos comparten un visor de rexistro xeral. Un dispositivo normalmente envía mensaxes só ao seu controlador de dispositivo, mais permítese que un dispositivo envíe mensaxes xenéricas cando sexa axeitado.

   Panel de control INDI

Non hai restricións para utilizar unha interface ou a outra, dado que as dúas se poden empregar simultaneamente. As accións do mapa do ceo refléctense automaticamente no Panel de control INDI e viceversa.

Para ligar co telescopio pódese seleccionar Conectar no menú emerxente do dispositivo ou, como alternativa, premer Conectar no separador do dispositivo do Panel de control INDI.

Por omisión, o KStars tenta ligar co porto `/dev/ttyS0`. Para mudar de porto de conexión, selecciona Panel de control INDI no menú Dispositivos e muda o porto no separador do dispositivo.

O &kstars; actualiza automaticamente a lonxitude, latitude e hora do telescopio baseándose na configuración actual do &kstars;. Pódense activar e desactivar estas actualizacións no diálogo Configurar INDI do menú Dispositivos.

Se o &kstars; se comunica con éxico co telescopio, recupera a AR e DEC actuais do telescopio e mostra unha mira no mapa do ceo que indica a posición do telescopio.

### Sincronización do telescopio

Se se aliñou o telescopio e o último aliñamento era, por exemplo, Vega, a mira debería estar centrada arredor de Vega. Se a mira non está no obxectivo, pódese seleccionar Vega co botón dereito do rato no mapa do ceo e seleccionar `Sincronizar` no menú do telescopio. Esta acción dille ao telescopio que sincronice as súas coordenadas internas para que correspondan coas de Vega e a mira do telescopio deberíase centrar arredor de Vega.

Isto é todo. o telescopio xa está preparado para explorar as alturas!

### ADVERTENCIA

Non utilices nunca o telescopio para mirar para o Sol. Mirar para o Sol podería causar un dano irreparábel nos ollos e no equipo.

## Configuración de CCD e captura de vídeo

O KStars admite os dispositivos de imaxes seguintes:

- CCD de Finger Lakes Instruments

- CCD de SBIG: Para poder empregar os CCD de SBIG hai que descargar e instalar a biblioteca Universal SBIG Driver do sitio web de INDI.

- CCD de Apogee: Só se aceptan as versións USB. Hai que ter o libusb instalado.

- Dispositivos compatíbeis con Video4Linux. Tamén se admiten as características extendidas da cámara web de Philips.

Pódense executar CCD e dispositivos de captura de vídeo desde o Xestor de dispositivos do menú Dispositivos. Como todos os dispositivos INDI, algúns dos controles dos dispositivos son accesíbeis desde o mapa do ceo. Pódese controlar completamente o dispositivo no Panel de control INDI

O formato padrón para a captura de imaxes é FITS. Unha vez capturada e descargada unha imaxe, esta móstrase automaticamente no Visor de FITS do KStars. Para capturar unha secuencia de imaxes, emprega a ferramenta Capturar secuencia de imaxes do menú Dispositivos. Esta ferramenta non está activa até que se establece unha conexión cun dispositivo de imaxes.

Os controladores fli e apogee requiren de privilexios de administrador para funcionaren correctamente. Lembra que se considera que executar un controlador como root é un risco para a seguranza.

## Capturar secuencia de imaxes

A ferramenta Capturar secuencia de imaxes pódese utilizar para adquirir imaxes desde cámaras e CCD en modos interactivo e en lotes. Alén disto, pódese seleccionar que filtro, se se quere, utilizar para as imaxes. A ferramenta de captura está desactivada até que se establece unha conexión cun dispositivo de imaxes.

Capturar secuencia de imaxes

A imaxe anterior mostra unha sesión de captura de exemplo. A ferramenta fornece as opcións seguintes:

- Cámara/CCD

  - `Dispositivo:` O dispositivo de imaxes desexado.

  - `Prefixo:` O prefixo de imaxe que se engade a cada nome de ficheiro capturado.

  - `Exposición:` O número de segundos durante o que expor cada instantánea.

  - `Reconto:` O número de imaxes que adquirir.

  - `Demora:` A demora en segundos entre imaxes consecutivas.

  - `Marca de tempo ISO 8601` Engadir unha marca de tempo ISO 8601 ao nome de ficheiro (ex.: imaxe_01_20050427T09:48:05).

- Filtro

  - `Dispositivo:` O dispositivo de filtro desexado.

  - `Filtro:` A rañura de filtro desexada. Pódense asignar valores de cores aos números das rañuras na xanela Configurar INDI (ex.: Rañura nº1 = Vermello, Rañura nº2 = Azul, etc).

Unha vez enchidas as opcións desexadas pódese comezar o procedemento de captura premendo o botón Comezar. Pódese cancelar en calquera momento co botón Parar. Todas as imaxes capturadas grávanse no directorio FITS por omisión, que se pode especificar na xanela Configurar INDI.

Se tes requisitos e condicións de captura máis complexos, recoméndase crear un script que resposte ás túas necesidades específicas mediante a ferramenta Construtor de scripts do menú Ferramentas.

## Configurar INDI

A xanela Configurar INDI permite modificar opcións específicas do lado do cliente. A xanela divídese en catro categorías principais: Xeral, actualizacións automáticas de dispositivos, visualización e roda de filtros:

- Xeral

  - `Directorio FITS por omisión:` Especifica o directorio no que se han gravar as imaxes FITS capturadas. Se non se especifica ningún directorio, as imaxes grávanse en $HOME.

  - `Visualización automática de FITS logo da captura:` Cando isto está seleccionado, o KStars mostra as FITS capturadas na ferramenta Visor de FITS. Se se emprega a ferramenta Capturar secuencia de imaxes, todas as imaxes capturadas gárdanse no disco independentemente da opción.

  - `Porto do telescopio:` O porto por omisión do telescopio. Ao ligar cun servizo de telescopio local ou remoto, o KStars ence automaticamente o porto do dispositivo do telescopio co porto especificado por omisión.

  - `Porto de vídeo:` O porto por omisión de vídeo. Ao ligar cun servizo de vídeo local ou remoto, o KStars enche automaticamente o porto do dispositivo da cámara web co porto por omisión especificado.

- Actualizacións automáticas de dispositivos

  - `Hora:` Actualizar a data e hora do telescopio, se está permitido, logo de se conectar.

  - `Lugar xeográfico:` Actualizar a información sobre o lugar xeográfico do telescopio (lonxitude e latitude actuais), se está permitido, logo de se conectar.

- Visualización

  - `Mira de obxectivo do dispositivo:` Se isto está seleccionado, o KStars mostra a mira do telescopio no mapa do ceo. A mira móstrase logo dunha conexión con éxito co telescopio e a súa posición actualízase periodicamente. O nome do telescopio aparece acarón da mira. O KStars mostra unha mira para cada telescopio conectado. Para mudar a cor da mira dos telescopios, abre a xanela Configurar KStars. Selecciona o separador Cores e altera a cor do elemento Indicador de obxectivo para a cor que desexes.

  - `Mensaxes INDI na barra de estado:` Cando isto está seleccionado, o KStars mostra as mensaxes de estado INDI na súa barra de estado.

- Roda de filtros: Asignar códigos de cores ás rañuras da roda de filtros (p.ex. Rañura nº1 Vermello, Rañura nº2 Azul, etc.) Pódense asignar códigos de cor para un máximo de 10 rañuras de filtros (0 a 9). Para asignar un código de cor hai que seleccionar un número de rañura do menú despregábel e escribir o código da cor correspondente no campo de edición. Repetir o proceso para todas as rañuras que se desexe e premer Aceptar.

## Conceptos de INDI

O concepto fundamental de INDI é que os dispositivos teñen a capacidade de se describiren a si mesmos. Isto conséguese empregando XML para describir unha xerarquía xenérica que pode representar tanto dispositivos canónicos como non canónicos. En INDI, todos os dispositivos poden conter unha ou máis propiedades. Calquera propiedade pode conter un ou máis elementos. Hai catro tipos de propiedades INDI:

- Propiedade texto.

- Propiedade número.

- Propiedade conmutar (representada na GUI como botóns e opcións).

- Propiedade luz (Representada na GUI como LED de cores).

Por exemplo, todos os dispositivos INDI comparten a propiedade conmutador padrón CONNECTION. A propiedade CONNECTION ten dous elementos: conmutadores CONNECT e DISCONNECT. O KStars analiza a descrición XML xenérica das propiedades e constrúe unha representación gráfica axeitada para a interacción humana directa.

O panel de control INDI ofrece moitas propiedades dos dispositivos ás que non se pode acceder desde o mapa do ceo. As propiedades que se ofrecen difiren dun dispositivo a outro. No entanto, todas as propiedades comparten características comúns que limitan como se mostran e empregan:

- Permiso: Todas as propiedades poden ser ou só de lectura, ou só de escrita, ou de lectura e escrita. Un exemplo dunha propiedade de lectura e escrita é a ascensión recta do telescopio. Pódese introducir unha ascensión recta nova e o telescopio, baseándose na configuración actual, moveráse ou sincronizará coa nova entrada. Alén disto, cando o telescopio se move a súa ascensión recta actualízase e envíase de volta ao cliente.

- Estado: Prefixado a cada propiedade hai un indicador de estado (LED redondo). Cada propiedade ten un estado e un código de cores asociado:

  ### Código de cores de estado INDI

  Estado | Cor | Descrición
  --- | --- | ---
  Inactivo | Gris | O dispositivo non está a realizar ningunha acción en relación a esta propiedade
  Feito | Verde | A última operación que se realizou sobre esta propiedade foi exitosa e activa
  Ocupado | Amarelo | A propiedade está a realizar unha acción
  Alerta | Vermello | A propiedade está nunha condición crítica e precisa de atención inmediata

  O controlador do dispositivo actualiza o estado da propiedade en tempo real cando é preciso. Por exemplo, se o telescopio está no proceso de moverse cara un obxectivo, as propiedades AR/DEC están sinaladas como Ocupado. Cando o proceso de desprazamento remata con éxito, as propiedades estarán sinaladas como Feito.

- Contexto: as propiedades numéricas poden aceptar e procesar números en dous formatos: decimal e sexaxesimal. O formato sexaxesimal é cómodo para expresar a hora ou as coordenadas ecuatoriais e xeográficas. Pódese empregar calquera formato como se vexa mellor. Por exemplo, todos os números seguintes son iguais:

  - -156,40

  - -156:24:00

  - -156:24

- Hora: A hora padrón para todas as comunicacións relacionadas con INDI é a hora universal, UTC, especificada como AAAA-MM-DDTHH:MM:SS en cumprimento da ISO 8601. O &kstars; comunica a hora UTC correcta automaticamente cos controladores dos dispositivos. Pódense activar e desactivar as actualizacións automáticas da hora no diálogo Configurar INDI do menú Dispositivos.

## Control de dispositivos remotos

O KStars fornece unha capa simple mais potente para controlar os dispositivos remotos. No libro branco de INDI descríbese detalladamente esta capa.

Hai que configurar tanto as máquinas servidor como cliente para o control remoto:

1. Servidor: Para preparar un dispositivo para controlalo remotamente sigue os mesmos pasos que na configuración local/servidor. Cando inicies un servizo de dispositivo no Xestor de dispositivos aparece un número de porto na columna Porto de escoita. Ademais do número do porto precísase do nome do host ou enderezo IP do servidor.

2. Cliente: Selecciona o Xestor de dispositivos do menú Dispositivo e preme o separador Cliente. Pódense engadir, modificar ou eliminar hosts no separador Cliente. Engade un host premendo o botón Engadir. Introduce o nome do host ou o enderezo IP do servidor no campo Host e introduce o número do porto que obtiveses da máquina servidor no paso 1.

Cliente INDI

Unha vez engadido un host, prémeo co botón dereito do rato para Conectar ou Desconectar. Se se establece unha conexión, pódese controlar o telescopio desde o mapa do ceo ou desde o Panel de control INDI exactamente como se describe na sección local/servidor. É así de doado.

### Execución dun servidor de INDI desde a liña de comandos

Ainda que o &kstars; permite preparar doadamente un servidor INDI, pódese lanzar un desde a liña de comandos.

Dado que INDI é un componente de fondo independente, pódese executar un servidor de INDI nun host sen o KStars. Pódese compilar INDI separadamente para executalo en hosts remotos. Ademais, os controladores de dispositivos rexistran as mensaxes en `stderr` e isto pode ser útil para investigar problemas. A sintaxe do servidor INDI é a seguinte:

$ `indiserver` [opcións] [`controlador` ...]

Opcións:

-l d : rexistrar mensaxes do controlador en d/AAAA-MM-DD.islog

-m m : matar o cliente se se retrasa máis destes MB, por omisión 10

-p p : porto IP alternativo, por omisión o 7624

-v : mostrar os eventos importantes, sen tráfico

-vv : -v + contido das mensaxes importantes

-vvv : -vv + xml completo

controlador: executábel ou device@host[:porto]

Por exemplo, se se quere iniciar un servidor INDI que execute un controlador LX200 GPS e escoite as conexións co porto 8000, executaríase o comando seguinte:

$ `indiserver` -p 8000 `lx200gps`

### Funcionamento remoto seguro

Supón que queremos executar un servidor de indi con controladores INDI nun host remoto, `remote_host` e ligalo ao &kstars; en execución na máquina local.

Entra no host remoto, `remote_host` desde a máquina local escribindo:

$ `ssh` -L `porto_local`:`remote_host`:`porto_remoto`

Isto liga o `porto_local` da máquina local co `porto_remoto` do `remote_host`. Unha vez dentro, executa indiserver no host remoto:

$ `indiserver` -p `porto_remoto` [`controlador`...]

De volta na máquina local, inicia o &kstars;, abre o Xestor de dispositivos e engade un host no separador Cliente. O host debería ser o host local (normalmente 127.0.0.1) e o número do porto debería ser o `porto_local` que se usou nos pasos anteriores. Preme o host co botón dereito do rato e selecciona Conectar no menú emerxente. O &kstars; ligará co servidor INDI remoto de maneira segura. A información do host gárdase para futuras sesións.

## Preguntas frecuentes sobre INDI

Que é INDI?

INDI é o protocolo de control Interface distribuída neutral de instrumentos, desenvolvida por Elwood C. Downey do Instituto ClearSky. O &kstars; emprega controladores de dispositivos compatíbeis co protocolo INDI. INDI ten moitas vantaxes, incluída a unión vaga entre dispositivos de hardware o controladores de software. Os clientes que empregan os controladores de dispositivos (como o &kstars;) ignoran completamente as capacidades do dispositivo. Cando se executa, o &kstars; comunícase cos controladores dos dispositivos e constrúe unha interface gráfica completamente dinámica baseada nos servizos que fornece o dispositivo. Pódense, polo tanto, escribir ou actualizar controladores de dispositivos novos e o KStars pódeos aproveitar por completo sen ningunha alteración do lado do cliente.

Planeades aceptar máis dispositivos?

Si. Planeamos aceptar as principais cámaras CCD e enfocadores e ampliar o número de telescopios. Se queres que se admita o INDI dun dispositivo en concreto, envía unha mensaxe de correo electrónico a indi-devel@lists.sourceforge.net

Que operacións fornece o KStars para controlar o telescopio?

Depende do telescopio concreto co que se estea, mais as tres operacións mínimas son `Slew` (mover), `Track` (seguir) e `Sync` (sincronizar), que se poden enviar directamente desde o mapa do ceo. O telescopio ten de estar aliñado para que estas operacións se realicen correctamente. Algúns telescopios ofrecen máis operacións, como xestión do sitio, modos de desprazamento, focaxe, aparcamento e máis. Pódese acceder ás características adicionais do telescopio desde o Panel de control INDI do menú Dispositivos.

Cal é exactamente a diferenza entre `Slew`, `Track` e `Sync`?

O comando `Slew` mándalle ao telescopio que se mova cara un obxectivo concreto e, unha vez que o telescopio atinxe o obxectivo, continúa seguindo ese obxectivo a una velocidade sidérea (isto é, a velocidade á que se moven as estrelas polo ceo). Isto funciona ben coas estrelas, os obxectos de Messier e case todo o que hai fora do noso sistema solar. Mais os obxectos do Sistema Solar viaxan de maneira diferente polo ceo, polo que o telescopio debe `Track` (seguir) os obxectos segundo se moven.

Polo tanto, hai que enviar un comando track se se quere seguir un obxecto que non teña movemento sidéreo. Por outra banda, `Sync` emprégase para sincronizar as coordenadas internas do telescopio coas dun obxecto que se seleccione.

Podo controlar o meu telescopio remotamente?

Si. Pódese iniciar un servidor INDI na máquina conectada ao telescopio e o servidor escoitará as peticións dos clientes &kstars;. Unha vez conectado, pódese controlar o telescopio directamente desde o mapa do ceo. Este procedemento descríbese en detalle na sección Control de dispositivos remotos.

Cando tento Conectar o &kstars; este informa de que o telescopio non está ligado ao porto serie/USB. Que podo facer?

Esta mensaxe aparece cando o &kstars; non se pode comunicar co telescopio. Eis algunhas cousas que se poden facer:

1. Comproba que tes permisos de lectura e de escrita no porto ao que te tentas conectar.

2. Comproba o cabo de conexión; asegúrate de que está ben e próbao con outras aplicacións.

3. Comproba a electricidade no telescopio; asegúrate de que está prendido e de que recibe electricidade dabondo.

4. Axusta o porto correcto no Panel de control INDI do menú Dispositivos. O dispositivo por omisión é `/dev/ttyS0`

5. Reinicia o &kstars; e tenta de novo.

O &kstars; informa de que o telescopio está ligado e preparado, mais non lle dou atopado a mira; onde está?

O &kstars; obtén as coordenadas RA e DEC do telescopio logo de conectar. Se o aliñamento se realizou correctamente, deberías ver a mira arredor do obxectivo no mapa do ceo. Porén, as coordenadas RA e DEC fornecidas polo telescopio poderían ser incorrectas (mesmo estaren por baixo do horizonte) e daquela tes que sincronizar o telescopio co obxectivo actual. Podes empregar o menú do botón dereito do rato para centrar e seguir a mira do telescopio no mapa do ceo.

O telescopio estase a mover erraticamente ou non se move de vez. Que podo facer?

Este comportamento débese principalmente a unha configuración incorrecta; examina a lista de verificación seguinte:

1. Está aliñado o telescopio?

2. É o modo de aliñamento do telescopio o correcto? Emprega o Panel de control INDI para verificar e mudar estas opcións (`Alt/Az, Polar, Terra`).

3. É correcta a configuración de hora e data do telescopio?

4. É correcta a configuración de lonxitude e latitude do telescopio?

5. É correcta a diferenza coa UTC do telescopio?

6. Están bloqueados firmemente os eixos AR e DEC do telescopio?

7. Está correctamente configurada a opción N/S (se é o caso) para o hemisferio no que estás no telescopio?

8. Está en boas condicións o cabo entre o telescopio e o computador?

Se pensas que todas estas opcións están correctas mais o telescopio ainda se move erraticamente ou nada de vez, envía un informe a indi-devel@lists.sourceforge.net